PATVIRTINTA

Kauno r. Neveronių lopšelio-darželio

direktoriaus 2022 m. vasario d.

įsakymu Nr. V-44

**KAUNO R. NEVERONIŲ LOPŠELIO-DARŽELIO**

 **MOKYTOJŲ IR PAGALBOS MOKINIUI SPECIALISTŲ**

**KVALIFIKACIJOS**

**TOBULINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno r. Neveronių lopšelio-darželio (toliau – lopšelio - darželio) pedagogų kvalifikacijos kėlimas organizuojamas vadovaujantis Lietuvos Respublikos švietimo ir kitais įstatymais, Lietuvos respublikos Vyriausybės nutarimais, Švietimo ir mokslo ministerijos nuostatais ir lopšelio-darželio nuostatais. Lopšelio - darželio mokytojų kvalifikacijos kėlimo tvarka (toliau-Tvarka) reglamentuoja lopšelio-darželio direktoriaus, jo pavaduotojo ugdymui, mokytojų, pedagoginių darbuotojų kvalifikacijos tobulinimo

tikslus, uždavinius, formas, organizavimą bei finansavimą.

 2. Tvarkoje vartojamos sąvokos:

 **Edukacinė išvyka** – išvyka, kurios metu vykdoma kvalifikacijos tobulinimo programa ir įgyjamos, plėtojamos kompetencijos.

 **Konferencija** – teorinis diskusinis susirinkimas, pasitarimas, trunkantis ne mažiau kaip 6 akademines valandas, vykdomas pagal programą.

 **Kvalifikacijos tobulinimas** – neformalusis švietimas ir savišvieta, kuriais siekiama įgyti, plėtoti profesinei veiklai reikalingas kompetencijas.

 **Kvalifikacijos tobulinimo institucija** – švietimo įstaiga ar kitas švietimo teikėjas, turintis teisę vykdyti valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimą.

 **Kvalifikacijos tobulinimo programa** – kompetencijų plėtojimo planas ir jo realizavimo aprašas, kuriame nusakyti mokymo(si) tikslai, uždaviniai, formos, turinys, įgyvendinimo nuoseklumas, trukmė, numatyti mokymo(si) metodai ir priemonės, plėtojamos, įgyjamos kompetencijos ir jų vertinimas. Kvalifikacijos tobulinimo programa gali būti sudaryta iš vieno ar kelių mokymo modulių.

 **Kvalifikacijos tobulinimo renginys** – veikla pagal kvalifikacijos tobulinimo programą.

**Kursai** – švietimo ir mokslo ministro nustatytas privalomas kvalifikacijos tobulinimo renginys.

 **Mokymo modulis** – tam tikros kvalifikacijos įgijimo arba kvalifikacijos tobulinimo programos autonominė dalis, kuriai būdingi savarankiški tikslai, turinys, apimtis, mokymo(si) metodai bei vertinimas.

 **Seminaras** – dėstytojo, lektoriaus vadovaujama interaktyvi dalyvių sąveika pagal kvalifikacijos tobulinimo programą.

 **Stažuotė** – veikla, vykdoma pagal kvalifikacijos tobulinimo programą, kuria siekiama įgyti ar plėtoti praktinės veiklos kompetencijas, įgyti praktinės patirties.

 3. Kvalifikacijos išlaidas apmoka lopšelis-darželis iš kvalifikacijos kėlimui lėšų skirtų valstybės funkcijų programoje. Jei neužtenka lėšų, mokytojai gali apsimokėti asmeninėmis lėšomis.

**II SKYRIUS**

**KVALIFIKACIJOS TOBULINIMO TIKSLAI IR PRINCIPAI**

4. Kvalifikacijos tobulinimo tikslai:

 4.1. Skatinti ikimokyklinio ir priešmokyklinio ugdymo pedagogų profesinės kompetencijos augimą;

 4.2. Siekti didesnės pedagogų atsakomybės už profesinės veiklos rezultatus;

 4.3. Sudaryti sąlygas pedagogams įgyvendinti kvalifikacinius reikalavimus, apibrėžtus Mokytojų ir pagalbos mokiniui specialistų (išskyrus psichologus) atestacijos nuostatuose.

 5. Kvalifikacijos tobulinimo principai:

 5.1. *Lygiateisiškumas*. Kiekvienas vadovas, pavaduotojas ugdymui, pedagogas, pagalbos mokiniui specialistas turi teisę tobulinti savo kvalifikaciją kvalifikacijos renginiuose.

 5.2. *Tęstinumas.* Kvalifikacijos tobulinimas – nenutrūkstamas procesas;

 5.3*. Pasirenkamumas*. Pedagogai laisvai renkasi kvalifikacijos tobulinimo renginius, derindami juos su lopšelio-darželio strateginio plano, metų planų tikslais ir uždaviniais, metų veiklos užduotimis bei vertinimo išvadomis ir siūlymais;

 5.4. *Sistemingumas*. Kvalifikacijos tobulinimas yra sistemingas – pedagogai sistemingai kelia kvalifikaciją renginiuose;

 5.5. *Suinteresuotumas*. Dalyvavimas kvalifikacijos tobulinimo renginiuose leidžia siekti aukštesnės kvalifikacinės kategorijos atestuojantis, padeda vykdyti metines užduotis, atliepti įstaigos strateginės veiklos kryptis.

**III SKYRIUS**

**KVALIFIKACIJOS TOBULINIMO TVARKA**

 6. Pedagogas, ketindamas dalyvauti kvalifikacijos tobulinimo renginyje, ne vėliau kaip prieš 5 darbo dienas rašo prašymą direktoriui. Prašyme nurodomas renginio pavadinimas, data ir laikas, vieta, ar reikalingas apmokėjimas. Jei renginys vyksta darbo metu, nurodoma, kas pavaduoja išvykusį pedagogą.

 7. Jei kvalifikacijos tobulinimo renginys yra nemokamas, vyksta ne darbo metu, prašymo rašyti nebūtina.

 8. Duomenis apie dalyvavimą kvalifikacijos tobulinimo renginiuose pedagogas kiekvieną kartą grįžęs pateikia direktoriaus pavaduotojui ugdymui.

 9. Pedagogai grįžę iš kvalifikacijos tobulinimo renginio skleidžia įgytą patirtį metodinės grupės / pedagogų tarybos posėdyje.

 10. Direktoriaus pavaduotojas ugdymui:

 10.1. apibendrina pedagogų dalyvavimą kvalifikacijos tobulinimo renginiuose parengdamas metinę ataskaitą;

 10.2. metinę ataskaitą ir jos analizę pristato administracijos ir metodinės grupės posėdžiuose.

 11. Pedagogams tobulinant kvalifikaciją teikiami prioritetai tokia tvarka:

 11.1. kvalifikacijos tobulinimo renginiai, tikslingai organizuojami įstaigos bendruomenei pagal metų veiklos tikslus ir prioritetus;

 11.2. kvalifikacijos tobulinimo renginiai, atitinkantys metų veiklos tikslus ir prioritetus.

 11.3. kvalifikacijos tobulinimo renginiai, vykstantys ne darbo metu;

 11.4. nemokami kvalifikacijos tobulinimo renginiai;

 11.5. kvalifikacijos tobulinimo renginiai, reikalingi einamaisiais metais besiatestuojantiems pedagogams;

 11.6. pedagogų individualius pomėgius, poreikius atitinkantys kvalifikacijos tobulinimo renginiai.

**IV SKYRIUS**

**KVALIFIKACIJOS TOBULINIMUI SKIRTŲ LĖŠŲ PANAUDOJIMAS**

12. Pedagogų kvalifikacijos tobulinimas gali būti finansuojamas:

 12.1. iš valstybės biudžeto (mokinio krepšelio) lėšų, skirtų kvalifikacijos tobulinimui;

 12.2. fizinių asmenų lėšomis;

 12.3. kitų šaltinių lėšomis.

 13. Kalendorinių metų pradžioje lopšelio-darželio direktorius informuoja pedagogus apie tai, kiek einamiesiems metams skirta lėšų kvalifikacijai tobulinti. Įstaigos direktoriusinformuoja pedagogu, kokie einamųjų metų kvalifikacijos tobulinimo tikslai ir prioritetai.

 14. Už pedagogo dalyvavimą kvalifikacijos tobulinimo renginiuose apmokama atsižvelgiant į lopšelio-darželio biudžete turimas lėšas. Lopšelis-darželis kiekvienam pedagogui per metus apmoka ne daugiau kaip 5 kvalifikacijos tobulinimo dienas. Trūkstant lėšų kvalifikacijos tobulinimas galibūti finansuojamas iš dalies, pinigus skiriant pagal 11 punkte nurodytus prioritetus.

**VI SKYRIUS**

**BAIGIAMOSIOS NUOSTATOS**

15. Kvalifikacijos tobulinimą liudijančius pažymėjimus saugo kiekvienas pedagogas asmeniškai, prieš tai padavęs darželio raštvedei kopiją.

 16. Vienos kvalifikacijos tobulinimo dienos trukmę atitinka ne trumpesnis kaip 6 akademinių valandų kvalifikacijos tobulinimo renginys.

 17. Informaciją apie pedagogų kvalifikacijos tobulinimo lėšų panaudojimą teikia direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Neveronių lopšelio-darželio

 Pedagogų tarybos posėdžio 2022 m. vasario d.

protokolu Nr.